Soektog na verdagtes wat seuntjies vermoorFoto bloot ter illustrasie. (Foto: Scott Rodgerson/Unsplash) ŉ Groot soektog is onderweg na die verdagtes wat vir die grusame moord op twee klein seuntjies van Soweto verantwoordelik is. Maroela Media het vroeër berig dat die kinders, onderskeidelik vyf en ses jaar oud, se verminkte liggame Donderdagoggend in dié omgewing gevind is nadat hulle Woensdagaand as vermis aangemeld is. Luidens ŉ verklaring deur die onderwysdepartement het die Isiseko Primary School die distrikskantoor in Soweto Donderdag in kennis gestel dat twee gr. 1-leerders en ŉ gr. R-leerder omstreeks 07:30 Woensdag ontvoer is. Twee van die drie seuntjies is vermoor terwyl die derde een oorleef het. Die LUR’e vir gemeenskapsveiligheid en onderrig in Gauteng, Faith Mazibuku en Matome Chiloane, het die vermoorde seuntjies se gesinne Donderdag ná afloop van die grusame voorval saam met Gauteng se premier, Panyaza Lesufi, besoek. “Wat in hierdie gemeenskap gebeur het, is iets wat nie geduld kan word nie,” het Lesufi gesê. “Ons probeer tans vasstel wat die redes agter hierdie voorval is. Staatshulpbronne sal ingespan word en alles in hul vermoë doen om hierdie mense se gedrag te probeer verstaan.” Die DA het intussen ook ŉ beroep op die polisie gedoen om die verdagtes op te spoor en die gemeenskap versoek om met enige inligting na vore te kom wat kan help om die skuldiges te vind. “Ons hoor gans te veel van gevalle waar jong kinders vermis raak en dan in die meeste gevalle dood gevind word. Dit is ŉ duidelike aanduiding dat ons kinders se lewens in gevaar is. Dit is nou, meer as ooit, belangrik dat gemeenskappe na mekaar se kinders omsien,” het Crezane Bosch, die DA se woordvoerder oor gemeenskapsveiligheid in Gauteng, gesê.